Durban-raadslede vas oor bedrogArgieffoto Vyftien persone, waaronder vier raadslede van eThekwini-munisipaliteit (Durban), is Woensdag in hegtenis geneem in verband met beweerde tenderbedrog van R208 miljoen. Msawakhe Mayisela, woordvoerder van die munisipaliteit, het gesê hy neem kennis van die inhegtenisnemings en die munisipaliteit sal sy volle samewerking bied aan owerhede. Die 15 persone is Woensdagoggend in hegtenis geneem vir hul beweerde rol in tenderbedrog by Durban Solid Waste. Vier van die beskuldigdes is raadslede en drie is kontrakteurs. Die verdagtes het Woensdagmiddag in die handelsmisdaadhof in Durban verskyn. Die raadslede, Abegail Nomthandazo Shabalala (Wyk 87), Nomsa Euna Mthembu (Wyk 81), Mishack Sithenjwa Nyawose (Wyk 79) en Grace Thembelihle de Lange (Wyk 85) is vrygelaat op borgtog van R5 000 elk. Hulle moet weer op 7 April 2020 in die hof verskyn. “Ons het bedrog en korrupsie as die nommer een-vyand geïdentifiseer,” het Mayisela gesê. “Die munisipaliteit wil sy inwoners gerus stel dat die inhegtenisnemings nie ŉ negatiewe impak sal hê op dienslewering nie.” eThekwini se voormalige burgemeester, Zandile Gumede, senior ANC-raadslid Mondli Mthembu en sakeman Craig Poonan is in Maart vanjaar in hegtenis geneem in verband met dieselfde tender. ŉ Groep persone, insluitend senior amptenare, is ook vroeër in hegtenis geneem in verband met dieselfde saak. Hulle is almal vrygelaat op borgtog van R50 000 en sal in Januarie weer in die hof verskyn. Brig. Hangwani Mulaudzi, woordvoerder van die direktoraat vir prioriteitsmisdaadondersoeke (die Valke), het aan ANA gesê nog inhegtenisnemings word verwag. “Daar is nog baie wat gaan volg,” alhoewel hy nie getalle bekend wou maak of wou sê of hulle voor die nuwe jaar aangekeer sou word nie.